

**Ομιλία Ιωάννη Βαρδακαστάνη**

**16ο ΠΑΝΕΛΛΗΝΙΟ ΣΥΝΕΔΡΙΟ ΜΙΚΡΩΝ ΝΗΣΙΩΝ**

**25-28/9, ΟΙΝΟΥΣΣΕΣ**

Αγαπητέ Υπουργέ, Γενικέ Γραμματέα

Αγαπητοί Ευρωβουλευτές

Αγαπητέ και φίλε Λευτέρη,

Αγαπητές φίλες και φίλοι της νησιωτικότητας

Σας ευχαριστώ θερμά για την ευκαιρία που μου δίνεται για μια ακόμη φορά να βρεθώ στο συνέδριο σας και να μιλήσω για ένα θέμα που είναι τόσο σημαντικό για μένα. Όπως γνωρίζετε, είμαι ο ίδιος νησιώτης από το πανέμορφο νησί της Ζακύνθου και η νησιωτικότητα είναι βαθιά ριζωμένη στο dna μου.

Όπως επίσης γνωρίζετε, καταβάλλουμε κάθε δυνατή προσπάθεια για να προωθήσουμε το έργο σας και επίσης να διατηρήσουμε την ατζέντα των νησιών στην κορυφή των προτεραιοτήτων της ΕΕ. Μία από τις προτεραιότητες της επιτροπής ECO την οποία και προεδρεύω αλλά και της ΕΟΚΕ συνολικά είναι η μείωση του χάσματος μεταξύ των πιο μειονεκτούντων περιοχών, των οποίων η ανάπτυξη υστερεί -ιδίως των νησιών- και των άλλων περιοχών της ΕΕ.

Πέραν από τις γνωμοδοτήσεις που έχουμε υιοθετήσει όλα αυτά τα χρόνια, τον Ιούλιο του 2024 υιοθετήσαμε με μεγάλη πλειοψηφία ένα **ψήφισμα με τίτλο "Κανείς δεν πρέπει να μείνει πίσω! Για μια συνεκτική και συμμετοχική πολιτική συνοχής που να στηρίζει την κοινωνική, οικονομική και εδαφική συνοχή."** Στο ψήφισμα αυτό τονίζουμε ότι είναι ουσιώδους σημασίας η δημιουργία νέων μορφών οικονομικών προοπτικών για τις λιγότερο ανεπτυγμένες, απομακρυσμένες, αραιοκατοικημένες και αγροτικές περιοχές, τα νησιά και τις πιο απομακρυσμένες περιοχές της ΕΕ.

Στην πιο πρόσφατη γνωμοδότηση μας για τα νησιά της ΕΕ το 2023, τονίσαμε τη ζωτική σημασία της δέσμευσης όλων των φορέων, τόσο σε επίπεδο ΕΕ όσο και σε εθνικό επίπεδο, να βοηθήσουν τα νησιά της ΕΕ, τις ορεινές και τις αραιοκατοικημένες περιοχές να αντιμετωπίσουν τις προκλήσεις που αντιμετωπίζουν. Αυτή η δέσμευση θα μπορούσε να πάρει τη μορφή ενός συμφώνου (για παράδειγμα, ενός **Συμφώνου για τα Νησιά**), κατά τα πρότυπα του **Αστικού Συμφώνου** ή του **Αγροτικού Συμφώνου**, στο πλαίσιο του οποίου θα μπορούσε να αναπτυχθεί μια στρατηγική της ΕΕ για κάθε έναν από αυτούς τους τύπους περιοχών, λαμβάνοντας υπόψη τις ιδιαίτερες ανάγκες κάθε περίπτωσης.

Είμαστε χαρούμενοι και υπερήφανοι που οι προσπάθειες και η επιμονή μας προς αυτή την κατεύθυνση έχουν αποδώσει καρπούς. Η Ευρωπαϊκή Επιτροπή, την 1η Απριλίου 2025 δημοσίευσε μια Ανακοίνωση με τίτλο **"Ατζέντα μεταρρύθμισης για την πολιτική συνοχής – η ενδιάμεση αναθεώρηση του 2025"**. Στην Ανακοίνωση αυτή, η **Επιτροπή ανακοινώνει ότι θα ξεκινήσει διαβούλευση για την ανάπτυξη στρατηγικής για τα νησιά.**

Πέραν τούτου, η Επιτροπή στις 16 Ιουλίου παρουσίασε τη νέα της πολιτική για την συνοχή μέσα από τα **Σχέδια εθνικής και περιφερειακής εταιρικής σχέσης για τη νέα περίοδο 2028–2034** η οποία δεν είναι απλώς συνέχεια αλλά **τομή**, όπου η νησιωτικότητα αντιμετωπίζεται ως **θεσμική, αναπτυξιακή και γεωπολιτική προτεραιότητα της ΕΕ**.

Απαιτείται προσοχή και συνεχή επαγρύπνηση: Τα νέα σχέδια οδηγούν προς κεντρικοποίηση και εθνικοποίηση της πολιτικής συνοχής, όπου ο ρόλος των περιφερειών και τοπικών κοινοτήτων συνεπώς και των νησιών θα είναι ακόμη πιο περιορισμένος. Εμείς στην ΕΟΚΕ, το επισημάναμε από την πρώτη στιγμή.

Για αυτόν τον λόγο, η νέα στρατηγική για τα νησιά μπορεί και πρέπει να λειτουργήσει ως πλαίσιο αναφοράς για τα νέα Σχέδια Εταιρικής Σχέσης.

Χρειαζόμαστε έναν σαφή μηχανισμό μεταφοράς των στόχων αυτής της στρατηγικής μέσα στα εθνικά σχέδια. Δεν αρκεί μια γενική αναφορά - απαιτείται ουσιαστική ενσωμάτωση, με:

* ειδικά κεφάλαια για τις νησιωτικές περιοχές,
* δείκτες αξιολόγησης προσαρμοσμένους στις ιδιαιτερότητές τους,
* ξεχωριστές προτεραιότητες και προγράμματα χρηματοδότησης.

**Τα νησιά ως εργαστήρια πράσινης και ψηφιακής μετάβασης**

Τα νησιά της ΕΕ μπορούν να γίνουν πρότυπα πράσινης ενέργειας, καινοτόμων λύσεων βιώσιμης κινητικότητας και ψηφιακής συνδεσιμότητας. Όμως για να το πετύχουν αυτό, χρειάζονται:

* υποδομές προσαρμοσμένες στη μικρή κλίμακα και την απομόνωση,
* στήριξη για ενεργειακή αυτάρκεια και
* επενδύσεις σε ανθρώπινο δυναμικό και εκπαίδευση.

Αυτός ο προσανατολισμός πρέπει να αποτυπωθεί ξεκάθαρα στα Σχέδια Εταιρικής Σχέσης της περιόδου 2028–2034.

**Συγκεκριμένες προτάσεις**

Αξιοποιώντας τη θεσμική μας εμπειρία και τη συνεργασία με τα νησιωτικά δίκτυα και τις τοπικές αρχές, προτείνουμε τα εξής:

1. Δημιουργία ειδικού "νησιωτικού κεφαλαίου" σε κάθε Σχέδιο Εταιρικής Σχέσης.
2. Καθιέρωση δεικτών νησιωτικότητας για τη μέτρηση της προόδου.
3. Ενίσχυση της συμμετοχής των νησιωτικών αρχών και κοινωνικών εταίρων στη διαμόρφωση και την παρακολούθηση των σχεδίων.
4. Και, βεβαίως, τη θεσμοθέτηση ενός "Συμφώνου για τα Νησιά", κατά τα πρότυπα του Αστικού και του Αγροτικού Συμφώνου.

Θεωρώ ότι όλοι είμαστε σύμφωνοι **ότι αυτές οι βασικές αρχές θα πρέπει να συμπεριληφθούν και στην Διακήρυξη που θα ετοιμάσετε.**

Αγαπητοί φίλοι,

Εάν πράγματι πιστεύουμε στην εδαφική συνοχή και στην αρχή ότι "κανείς δεν πρέπει να μείνει πίσω", τότε τα νησιά μας δεν μπορούν να περιμένουν άλλο. Η πολιτική συνοχής της περιόδου 2028–2034 πρέπει να είναι τομή και όχι επανάληψη. Και τα νησιά, από την περιφέρεια του ενδιαφέροντος, να περάσουν στο επίκεντρο των στρατηγικών επιλογών της Ευρωπαϊκής Ένωσης. Αυτό για να το πετύχουμε, πρέπει να είμαστε όλοι μαζί ενωμένοι προς τον ίδιο σκοπό! Νησιά, κυβέρνηση, αντιπολίτευση αλλά και βουλευτές.

Για αυτόν τον σκοπό, προτείνω να **διοργανώσουμε μια μεγάλη ημερίδα είτε στο ΕΚ είτε στην ΕΟΚΕ** στην οποία θα καλέσουμε **τον Αντιπρόεδρο Φίτο** αλλά και όλους τους εμπλεκόμενους φορείς και ευρωπαϊκούς θεσμούς προκειμένου να προωθήσουμε την Διακήρυξη που ετοιμάζετε αλλά και να συζητήσουμε ενδελεχώς τα προβλήματα αλλά και τις ευκαιρίες των νησιών.

Σας ευχαριστώ πολύ

Bottom of Form